กรุงไทยรุกต้อนเอสเอ็มอีไซส์กลางเข้าพอร์ตปีหน้า
ธนาคารกรุงไทยเล็งขยายพอร์ตเอสเอ็มอีขนาดกลาง เพิ่มวงเงินกู้เท่าตัวเป็น 200 ล้าน/ราย ดีเดย์ปีหน้า
29 ต.ค. 2565

ธนาคารกรุงไทยเล็งขยายพอร์ตเอสเอ็มอีขนาดกลาง เพิ่มวงเงินกู้เท่าตัวเป็น 200 ล้าน/ราย ดีเดย์ปีหน้า
นายอุดมศักดิ์ โรจน์วิบูลย์ชัย ผู้ช่วยกรรมการผู้จัดการใหญ่อาวุโส ผู้บริหารสายงาน สายงานธุรกิจขนาดกลาง ธนาคารกรุงไทย กล่าวถึงแผนกลยุทธ์ลูกค้าธุรกิจขนาดกลางและขนาดย่อม (เอสเอ็มอี) ในปี 2558 ว่าจะมุ่งขยายฐานลูกค้าเอสเอ็มอีขนาดกลางที่มียอดขายมากกว่า 100 ล้านบาท แต่ไม่เกิน 500 ล้านบาท/ปี หลังจากระบบคัดกรองความเสี่ยงสินเชื่อเอสเอ็มอีที่ทดลองใช้มาตั้งแต่เดือน มิ.ย. 2557 มีเสถียรภาพพร้อมใช้งานจริงแล้ว
ทั้งนี้ ธนาคารตั้งเป้าเพิ่มพอร์ตสินเชื่อเอสเอ็มอีขนาดเล็กและขนาดกลางเป็น 50% จากปัจจุบันที่ 40% ต่อเอสเอ็มอีขนาดใหญ่ 60% จากนั้นในปี 2559 จึงจะขยายอีกครั้งให้เพิ่มเป็น 60% โดยเน้นเพิ่มความหลากหลายให้พอร์ตสินเชื่อเอสเอ็มอี และเพิ่มรายได้ส่วนต่างดอกเบี้ย (นิม) พร้อมกับรุกลูกค้าใหม่ จับตลาดรีไฟแนนซ์ และยังเตรียมขยายศูนย์ธุรกิจเอสเอ็มอีเพิ่มอีก 10 แห่งตามแนวชายแดน จากเดิม 63 แห่ง
นายสุภกิจ บุญเลี้ยง ผู้ช่วยกรรมการผู้จัดการใหญ่ ผู้บริหารกลุ่ม Loan Factory สำหรับสินเชื่อธุรกิจขนาดกลาง สายงานธุรกิจขนาดกลาง ธนาคารกรุงไทย กล่าวว่า ในปีหน้าจะพิจารณาขยายเพดานวงเงินสินเชื่อเอสเอ็มอีขนาดกลาง จากเดิมไม่เกิน 100 ล้านบาท เป็น 200 ล้านบาท โดยกลุ่มเป้าหมาย คือ ธุรกิจต่อเนื่องของลูกค้าธุรกิจรายใหญ่ที่ถือว่ามีความเสี่ยงต่ำ รวมทั้งกลุ่มก่อสร้างที่ได้อานิสงส์จากโครงการลงทุนภาครัฐ
ทั้งนี้ จากการทดสอบเครื่องมือวัดคุณภาพสินเชื่อใหม่ พบว่าใช้เวลาอนุมัติลดลงจาก 30-50 วัน เหลือเพียง 9-10 วัน มีอัตราปฏิเสธสินเชื่อเพียง 10% จากเดิม 30% อัตราการเบิกจ่ายจริงอยู่ที่ 80% จากปกติ 50-60% มีหนี้ที่ไม่ก่อให้เกิดรายได้เพียงรายเดียวและเกิดจากการตั้งใจหยุดชำระหนี้